ToekomsVenster: Bewaar ons van ongeloof, twyfel | Maroela Media
Die Here was baie kwaad vir Israel en het hulle veertig jaar lank in die woestyn laat rondswerf, totdat die hele geslag omgekom het wat in sy oë verkeerd gedoen het. – Numeri 32:13
Die woordjie "totdat" kom nagenoeg 163 keer voor in die Bybel. Ons oorweeg tans of dié woord en die konteks waarin dit voorkom dalk vir ons iets te sê het in hierdie ontstellende tyd wat ons tans, nie net in SuidAfrika nie maar ook in die wêreld beleef.
Covid-19 het ons wêreld onherroeplik verander. Ons sekerhede is onder ons uitgegrawe. Net vertroue in die Here en sy bedoeling met ons waarvan die Bybel sê dat dit goeie bedoelinge is, kan ons deurdra.
Uiteraard het hierdie vers 'n konteks wat in ag geneem moet word. Nadat die volk van die Here vir eeue in Egipte in slawerny vasgevang was roep die Here vir Moses om sy volk te begelei na 'n nuwe en aantreklike toekoms. In die proses doen die Here asemrowende wonders en sorg Hy vir sy volk. Dan staan hulle op die walle van die Jordaan by wyse van spreke en op die punt om die beloofde land te betree. Moses stuur twaalf verspieders om strategies te oorweeg wat die aangewese roete en wyse is om die nuwe uitdaging tegemoet te gaan.
Soos verwag kom hulle met fisiese blyke van wat op die volk wag terug in die laer. Druiwe en ander vrugte is bewys dat dit 'n goeie en aanskoulike land is. Dan kom die woordjie "maar". Ai, daardie woord het die potensiaal om God se beloftes nek om te draai.
Tien spioene lewer 'n negatiewe getuienis oor die land en die uitdagings wat op Israel wag. Die mensheid darem, soos een man omarm hulle die negatiewe bydrae van die ongelowige spioene en dring daarop aan om terug te keer na Egipte, terug na slawerny.
Slegte nuus, agterdog, onheil en samesweringsteorieë is een van die groot uitdagings wat ons tans midde hierdie Covid-19-pandemie ervaar. Daar is mense wat dit hulle werk maak om ongetoetste, negatiewe rapport die wêreld in te stuur.
Die volhardende sonde van die volk Israel lei daartoe dat hulle moet terugkeer na die woestyn en 'n verdere veertig jaar daar moet deurbring. In die proses sterf al die mense wat in opstand was teen God, Hy laat 'n nuwe geslag opgroei en spaar Josua en Kaleb se lewens. Hier word ons gekonfronteer met die Heiligheid van God en die belangrikheid daarvan om nie in ongeloof te lewe nie.
My bedoeling is nie om jou te manipuleer nie, inteendeel. Het ons dan nie 'n belydenis dat goeie gawes van God af kom nie en nou dat dit noodsaaklik is om kudde immuniteit te bereik is daar mense wat twyfel saai. Uiteraard respekteer ek u reg om u eie keuses te maak solank dit nie op hoorsê gebaseer is nie.
Ons ken die uitdrukking, weer 'n keer om die berg. Ons moet erns maak met die opdragte van die Here en reken met sy absolute heiligheid.
Uitstekend gestel ds Jannie.Mag God ons bewaar dat ongeloof en twyfel nie ons verhouding en verbond met God sal verongeluk nie.